Ministru kabineta noteikumu „Grozījumi Ministru kabineta 2015. gada 11. augusta noteikumos Nr.467 “Darbības programmas “Izaugsme un nodarbinātība” 9.1.1. specifiskā atbalsta mērķa “Palielināt nelabvēlīgākā situācijā esošu bezdarbnieku iekļaušanos darba tirgū” 9.1.1.3. pasākuma “Atbalsts sociālajai uzņēmējdarbībai” īstenošanas noteikumi”” projekta sākotnējās ietekmes novērtējuma ziņojums (anotācija)

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta (turpmāk – MK) noteikumu projekts „Grozījumi Ministru kabineta 2015. gada 11. augusta noteikumos Nr.467 “Darbības programmas “Izaugsme un nodarbinātība” 9.1.1. specifiskā atbalsta mērķa “Palielināt nelabvēlīgākā situācijā esošu bezdarbnieku iekļaušanos darba tirgū” 9.1.1.3. pasākuma “Atbalsts sociālajai uzņēmējdarbībai” īstenošanas noteikumi”” (turpmāk – MK noteikumu projekts) ir izstrādāts saskaņā ar 2014. gada 3. jūlija Eiropas Savienības struktūrfondu un Kohēzijas fonda 2014. – 2020. gada plānošanas perioda vadības likuma 20. panta 6. un 13. punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | MK noteikumu projekts ir izstrādāts, lai precizētu darbības programmas “Izaugsme un nodarbinātība” 9.1.1. specifiskā atbalsta mērķa “Palielināt nelabvēlīgākā situācijā esošu bezdarbnieku iekļaušanos darba tirgū” 9.1.1.3. pasākuma “Atbalsts sociālajai uzņēmējdarbībai” (turpmāk – pasākums) īstenošanas nosacījumus, tai skaitā atbalstāmo darbību izmaksu pozīcijas.  MK 2015.gada 11.augusta noteikumos Nr.467 “Darbības programmas “Izaugsme un nodarbinātība” 9.1.1. specifiskā atbalsta mērķa “Palielināt nelabvēlīgākā situācijā esošu bezdarbnieku iekļaušanos darba tirgū” 9.1.1.3. pasākuma “Atbalsts sociālajai uzņēmējdarbībai” īstenošanas noteikumi”[[1]](#footnote-1) (turpmāk – MK noteikumi Nr.467) ir noteikts, ka Labklājības ministrija kā finansējuma saņēmējs (turpmāk – finansējuma saņēmējs) izstrādā (nepieciešamības gadījumā piesaistot pakalpojuma sniedzēju) sociālo uzņēmumu atbalsta sistēmu, tai skaitā: sociālo uzņēmumu pazīmju, atlases kritēriju piemērošanas metodiku un sociālo uzņēmumu atbalsta instrumentu un atbalsta sniegšanas metodiku (turpmāk – metodikas).  Publiskā iepirkuma rezultātā starp finansējuma saņēmēju un biedrību „Sabiedriskās politikas centrs PROVIDUS” (turpmāk – biedrība „Providus”) 2016.gada 22.jūlijā tika noslēgts līgums par divu metodiku izstrādi.  Balstoties uz izstrādātajām metodikām, finansējuma saņēmējs daļu metodikās paredzēto nosacījumu izmantos iekšējo procedūru, iesnieguma veidlapu un to aizpildīšanas, kā arī iesnieguma vērtēšanas vadlīniju izstrādei.  Veicot situācijas analīzi, secināts, ka vienlaikus metodikās ir paredzēti arī tādi nosacījumi (piemēram, pasākuma dalībnieku atlases kritēriji, finanšu atbalsta veidi un apmēri u.c.), kas ir saistoši trešajām personām un būs pamatā finansējuma saņēmēja lēmumiem par iesnieguma iesniedzēja atzīšanu par pasākuma dalībnieku vai AS “Attīstības finanšu institūcija Altum” kā finansējuma saņēmēja sadarbības partnera (turpmāk – sadarbības partneris) lēmumiem par finanšu atbalsta piešķiršanu, kā arī nosaka konkrētas rīcības un pienākumus sociālās uzņēmējdarbības uzsācējiem un pasākuma dalībniekiem.  Ņemot vērā minēto, šādus, trešajām personām saistošos nosacījumus, ir nepieciešams iekļaut MK noteikumos Nr.467.  **Atbilstoši izstrādātajām metodikām** (atkāpes pamato Labklājības ministrijas par politikas plānošanu atbildīgo amatpersonu apstiprināta izmaiņu vai atbalstāmo risinājumu dokumentācija) MK noteikumu projekts paredz veikt šādus grozījumus:  **1) precizēt pasākuma mērķa grupu**, nosakot, ka **pasākumā nevar piedalīties individuālie komersanti** (turpmāk – IK) un **personālsabiedrības** (turpmāk – PS).  Šobrīd MK noteikumu Nr.467 3.1. apakšpunkts paredz, ka pasākuma mērķa grupa ir komersanti, biedrības un nodibinājumi.  Atbilstoši Komerclikuma 1. pantam, komersants ir komercreģistrā ierakstīta fiziskā persona (IK) vai komercsabiedrība (PS un kapitālsabiedrība)[[2]](#footnote-2).  Lai komersants varētu tikt uzskatīts par pasākuma dalībnieku, tam jāpierāda savas darbības atbilstība visām sociāla uzņēmuma pazīmēm. Finansējuma saņēmējs vērtēs arī tā statūtus.  Saskaņā ar spēkā esošajiem normatīvajiem aktiem IK un PS izveidei un darbībai nav nepieciešami statūti, kas tiek reģistrēti komercreģistrā un tādējādi iegūst tiesisku spēku attiecībā pret trešajām personām. Ņemot vērā iepriekš minēto, šīm juridiskajām formām (IK un PS) nav neviens dokuments, kuru varētu pielīdzināt statūtiem un kurš būtu publiski pieejams (reģistrēts publiskā reģistrā) un trešajām personām saistošs, un kurā būtu nolasāma tā atbilstība pasākuma dalībnieka pazīmēm.  Saskaņā ar MK noteikumu Nr.467 26.1.apakšpunktu pasākuma dalībnieka pazīme ir statūtos noteikts sociālais mērķis un tam ir pozitīva sociāla ietekme. Tā kā IK un PS nav statūtu, finansējuma saņēmējs nevar piemērot MK noteikumu Nr.467 26.1.apakšpunktu, jo finansējuma saņēmējs nespēs objektīvi vērtēt un iesnieguma iesniedzējs nevarēs pierādīt komersanta darbības mērķi.  Ņemot vērā iepriekš minēto, MK noteikumu projektā ierosinātie grozījumi paredz, ka pasākuma mērķa grupa ir biedrības, nodibinājumi un komersanti (izņemot individuālos komersantus un personālsabiedrības);  **2)** papildināt pasākuma īstenošanas nosacījumus ar **kritērijiem, kuriem jāatbilst iesnieguma iesniedzējiem** ‒ biedrībām, nodibinājumiem un komersantiem, izņemot individuālos komersantus un personālsabiedrības un sociālās uzņēmējdarbības uzsācējiem.  Iesniedzējiem, kuri reģistrēti Latvijas Republikas Uzņēmumu reģistrā (turpmāk − Uzņēmumu reģistrs) vairāk nekā 12 mēnešus, un iesniedzējiem, kuri reģistrēti Uzņēmumu reģistrā mazāk nekā 12 mēnešus, ir noteikti atšķirīgi kritēriji, jo pasākuma dalībniekiem, kuri darbojas mazāk nekā 12 mēnešus, sociālās uzņēmējdarbības uzsākšana ir saistīta ar augstākiem riskiem.  MK noteikumu projekts paredz, lai kļūtu par pasākuma dalībnieku, biedrība, nodibinājums vai komersants iesniedz finansējuma saņēmējam iesniegumu, kas sagatavots atbilstoši finansējuma saņēmēja tīmekļa vietnē publicētajai iesnieguma veidlapas formai un iesnieguma veidlapas aizpildīšanas vadlīnijām. Finansējuma saņēmēja atbildīgā amatpersona viena mēneša laikā pēc iesnieguma saņemšanas pieņem lēmumu, ar kuru atzīst iesnieguma iesniedzēju par pasākuma dalībnieku, ja tas **atbilst noteiktiem kritērijiem**, piemēram:  - iesnieguma iesniedzēja (biedrības, nodibinājuma vai komersanta) dibinātājs, dalībnieks vai biedrs **nav publiska persona**.  Labklājības ministrijas 2014.gada 14.oktobra koncepcijā “Par sociālās uzņēmējdarbības ieviešanas iespējām Latvijā” (MK 2014.gada 30.oktobra rīkojums Nr. 618) noteikts: “Lai arī valstij un pašvaldībām ir būtiska loma sociālās uzņēmējdarbības sekmējošas vides veidošanā un šādu uzņēmumu izveidē un attīstībā, tomēr jāņem vērā, ka sociālu uzņēmumu raksturo augsta autonomijas pakāpe, publiskajam sektoram nevar būt izšķiroša ietekme un uzņēmums organizatoriski nevar būt atkarīgs no valsts vai pašvaldības.” Lai gan pašvaldība ir tiesīga savu autonomo funkciju veikšanai dibināt biedrības vai nodibinājumus, kapitālsabiedrības, kā arī ieguldīt savus līdzekļus kapitālsabiedrībā (likuma “Par pašvaldībām” 14.panta pirmās daļas 1.punkts), tomēr publiskas personas primārais uzdevums nav komercdarbības veikšana un peļņas gūšana, bet gan pārvaldes nodrošināšana. Pašvaldībām, dibinot sociālos uzņēmumus un veicot sociālo uzņēmējdarbību, pastāv nopietni konkurences un tirgus izkropļojuma riski. Pašvaldībām, ņemot vērā tām pieejamos resursus, būs vairāk konkurences priekšrocību, kas atturēs privātos uzņēmējus darboties konkrētās sociālās jomās. Lai publiska persona nepamatoti neaizņemtu tirgus nišu, Valsts pārvaldes iekārtas likuma 88.panta pirmajā daļā noteikti trīs izņēmuma gadījumi, kad publiska persona, ievērojot šā panta otrajā, trešajā un ceturtajā daļā noteikto, var dibināt kapitālsabiedrību vai iegūt līdzdalību esošā kapitālsabiedrībā. Jāņem vērā Publiskas personas kapitāla daļu un kapitālsabiedrību pārvaldības likumā noteikto, ka jebkuras publiskas personas kapitālsabiedrības vai publisku personu kontrolētas kapitālsabiedrības darbības mērķis ir peļņas gūšana, sasniedzot kapitālsabiedrības izvirzītos finanšu mērķus, tai skaitā rentabilitāti, kapitāla struktūru, apgrozījumu, dividendes un peļņu. Peļņas gūšana šajās kapitālsabiedrībās ne tikai nodrošina pakalpojumu sniegšanu, bet arī finanšu līdzekļu ieguvi pašvaldības budžetā citu pašvaldības funkciju veikšanai, izmaksājamo peļņas daļu ieskaitot pašvaldības budžetā. Līdz ar to iegūtā peļņa pastarpināti tiek ieguldīta sociālo mērķu sasniegšanai, tomēr tam nepieciešama speciāla kontrole un īpaša pārvaldīšana. Savukārt sociālais uzņēmums peļņu iegulda nepastarpināti sociālā mērķa sasniegšanā.  Pašvaldības var piešķirt sociālās uzņēmējdarbības veicējiem nekustamā īpašuma nodokļa atlaidi īpašumiem pašvaldības administratīvajā teritorijā (likuma “Par pašvaldībām” 14. panta pirmās daļas 3.punkts). Iepirkumu jomā pašvaldības var organizēt sociāli orientētus iepirkumus vai, lai veicinātu nodarbinātību aizsargātajā tirgū, noslēgt iepirkuma līgumus ar preču piegādātājiem vai pakalpojumu sniedzējiem, kuri nodarbina personas ar invaliditāti vai nelabvēlīgā situācijā esošas personas u.tml.  Pasākuma ietvaros tika izstrādātas metodikas, kurās izvērtēta pašvaldību iespēja piedalīties sociālajā uzņēmējdarbībā.  Balstoties uz izstrādātajām metodikām, Labklājības ministrijas ieskatā, pašvaldību uzņēmumiem nebūtu jāparedz iespēja pretendēt dalībai pasākumā (proti, pretendēt uz atzīšanu par pasākuma dalībnieku un finanšu atbalsta piešķiršanu).  Vienlaikus jāatzīmē, ka Valsts kontroles revīzijā (par pārbaudāmo periodu no 2014.gada 1.janvāra līdz 2016.gada 31.martam) par pašvaldību rīcību ar mantu un finanšu līdzekļiem, nodrošinot maksas pakalpojumus iedzīvotājiem[[3]](#footnote-3), tika secināts, ka no pašvaldību puses nevienā gadījumā nav veikts pakalpojumu nepieciešamības izvērtējums, ietekmes uz konkurenci izvērtējums un pakalpojums nav noteikts kā brīvprātīgā iniciatīva.  Ņemot vērā minēto, efektīvāk ir, ka pašvaldība sociāliem uzņēmumiem sniedz tai pieejamo atbalstu, nevis tieši iesaistās sociālajā uzņēmējdarbībā (tai skaitā izmanto sociālajai uzņēmējdarbībai paredzētos atbalsta instrumentus).  Šobrīd Saeimas Sociālo un darba lietu komisijas Sociālās uzņēmējdarbības likumprojekta darba grupā un Nodarbinātības apakškomisijā norisinās diskusijas par sociālā uzņēmuma statusa subjektu (t.sk., vai sociālā uzņēmuma dibinātājs, dalībnieks vai biedrs var būt publiska persona) un diskusiju rezultātā pieņemtajam lēmumam būs tieša ietekme uz Sociālās uzņēmējdarbības likumprojektu un publisko personu dibināto kapitālsabiedrību tiesībām uz sociālo uzņēmumu statusu. Kā minēts MK noteikumu projekta izziņas 1.punktā, Labklājības ministrija pēc likumprojekta un uz tā pamata izdoto MK noteikumu spēkā stāšanās, kas paredzēs sociālā uzņēmuma statusa piešķiršanu sociālās uzņēmējdarbības veicējiem, nepieciešamības gadījumā veiks attiecīgus grozījumus MK noteikumos Nr.467;  - biedrībai vai nodibinājumam, kas iesnieguma iesniegšanas dienā ir reģistrēts Uzņēmumu reģistrā vairāk nekā 12 mēnešus, iepriekšējā kalendārā gada ieņēmumi no saimnieciskās darbības, kas saistīta ar **sociāla mērķa sasniegšanu**, ir vismaz **10 procenti**, taču tie nepārsniedz 50 procentus no kopējiem pārskata gada ieņēmumiem (kopējā apgrozījuma).  MK noteikumu Nr.467 29.punktā noteikts, ka biedrība vai nodibinājums saimniecisko darbību pasākuma ietvaros veic tikai kā papilddarbību, un ieņēmumi no saimnieciskās darbības **nepārsniedz 50 procentus**. Līdz ar to biedrībai un nodibinājumam pastāv tiesiski ierobežojumi veikt aktīvu saimniecisko darbību (proti, saimnieciskā darbība nedrīkst būt pamatdarbība).  Lai juridiskā forma un tai atbilstošie tiesiskie ierobežojumi nekavētu sociālo uzņēmumu attīstību, līdzko biedrības vai nodibinājuma ieņēmumi no saimnieciskās darbības var pārsniegt 50 procentus no kopējiem pārskata gada ieņēmumiem (kopējā apgrozījuma), biedrība vai nodibinājums, lai turpinātu dalību pasākumā, ir tiesīgs dibināt komercsabiedrību, nododot tai visas pasākuma ietvaros uzņemtās saistības un pienākumus (MK noteikumu Nr.467 30.punkts).  Papildus Biedrību un nodibinājumu likuma 7.panta pirmajā daļā noteikts, ka biedrībai un nodibinājumam ir tiesības papilddarbības veidā veikt saimniecisko darbību, kas saistīta ar sava īpašuma uzturēšanu vai izmantošanu, kā arī veikt citu saimniecisko darbību, lai sasniegtu biedrības un nodibinājuma mērķus.  Ņemot vērā to, ka ne tikai uz kapitālsabiedrību, bet arī uz biedrību vai nodibinājumu attiecināms MK noteikumu Nr.467 25.punktā un 26.2.apakšpunktā noteiktais, ka sociāls uzņēmums risina sociālu, sabiedrībai nozīmīgu problēmu, veicot saimniecisko darbību, secināts, ka minimālais slieksnis aktīvai saimnieciskajai darbībai (izmantojot biznesa metodes) ir vismaz 10 procenti ieņēmumu no biedrības vai nodibinājuma saimnieciskās darbības, kas saistīta ar sociāla mērķa sasniegšanu. Zemāka sliekšņa noteikšanai nav pamatojuma, jo tas liecinātu, ka biedrībai vai nodibinājumam nav priekšnosacījumu veikt plašāku saimniecisko darbību;  - **komersantam**, kas iesnieguma iesniegšanas dienā **reģistrēts Uzņēmumu reģistrā vairāk nekā 12 mēnešus**:  - vismaz **50 procenti** no iepriekšējā gada peļņas atlikuma ir **izmantoti sociālā mērķa sasniegšanai** vai, ja iepriekšējā gadā nav bijusi peļņa, komersants ir pieņēmis lēmumu par peļņas sadales aizliegumu, paredzot, ka peļņu nesadalīs, bet izmantos sociālā mērķa sasniegšanai.  Tā kā MK noteikumos Nr.467 paredzēts valsts atbalsta mehānisms, viens no nosacījumiem ir: ja aktīvas saimnieciskās darbības rezultātā ir gūta peļņa, sociālam uzņēmumam (atšķirībā no tradicionāla uzņēmuma) liegts sadalīt un izmaksāt dividendes tā dalībniekiem vai akcionāriem un visa peļņa (kas palikusi pēc normatīvajos aktos paredzēto atskaitījumu veikšanas) izmantojama statūtos noteiktā sociālā mērķa sasniegšanai.  Veicot situācijas analīzi, secināts, ka būtiski ir, lai par pasākuma dalībnieku kļūtu tādi komersanti, kuri ir darbojušies sociālās uzņēmējdarbības jomā, neraugoties uz finansiālo neizdevīgumu (saimnieciskās darbības mērķis risināt sociālu, sabiedrībai nozīmīgu problēmu, darbošanās sektoros ar mazākām peļņas iespējām, zemāka produktivitāte). Līdz ar to finansējuma saņēmējs no komersanta, kas iesnieguma iesniegšanas dienā ir reģistrēts komercreģistrā vairāk nekā 12 mēnešus un kas vēlas kļūt par pasākuma dalībnieku, sākotnēji prasa pierādījumus par to, ka iepriekšējā gadā (par kuru tika gatavots pārskats par finanšu rezultātiem atbilstoši normatīvo aktu prasībām) vismaz 50 procenti no peļņas atlikuma tika ieguldīti sociālajā mērķī. Ja minētajam komersantam iepriekšējā gadā nav bijusi peļņa, tas nebūs šķērslis tikt atzītam par pasākuma dalībnieku, ja varēs uzrādīt dokumentu, kurā ir nostiprināts peļņas sadales aizliegums dalībniekiem vai akcionāriem, un kopsapulces protokolu vai vienošanos par iepriekšējā gada peļņas novirzīšanu sociālā mērķa sasniegšanā. MK noteikumu Nr.467 26.2.apakšpunktā noteiktais (par visas peļņas reinvestēšanu sociālajā mērķī) ir saistošs, kad iesnieguma iesniedzējs ir kļuvis par pasākuma dalībnieku, − finanšu atbalsta saņemšanas periodā un divu gadu uzraudzības periodā pēc atbalstītā biznesa projekta realizēšanas. Lai varētu pārliecināties par MK noteikumu Nr.467 26.2.apakšpunkta izpildi, finansējuma saņēmējs katru gadu analizēs gada finanšu pārskatā un saistītos dokumentos esošo informāciju;  - vismaz vienam no komersanta izpildinstitūcijas locekļiem vai vadības pārstāvjiem ir vismaz viena gada **pieredze ar sociālās ietekmes saistītu procesu vadīšanu**, kuru apliecina iesniegumā, norādot darba periodu, darba vietu un ieņemamo amatu un aprakstot darba pienākumus. Sociālā uzņēmuma vadībā ir jābūt vismaz vienai atbildīgai personai ar pieredzi sociālā uzņēmuma procesu vadīšanā, lai nodrošinātu sociālās ietekmes sasniegšanu un vērstu uzņēmuma darbību uz sociālā mērķa sasniegšanu, iepretim mērķim gūt maksimālo peļņu. Sociālā ietekme ir ilgtermiņa sociālās pārmaiņas, kas ir sasniegtas sociālā uzņēmuma veikto darbību rezultātā, piemēram, personām ir tieši vai netieši sniegts labums, pateicoties uzņēmuma produktiem vai pakalpojumiem;  - iepriekšējā kalendārā gada laikā **komersants** nodarbinājis un tekošajā gadā nodarbina vismaz divus darbiniekus, pamatojoties uz darba līgumu. Lai sociālais uzņēmums spētu darboties, tajā ir jābūt darbiniekiem, kuri veic noteiktus pienākumus saskaņā ar noslēgtiem darba līgumiem. Ja sociālā uzņēmumā nav darbinieku, tas objektīvi nevar veikt aktīvu saimniecisko darbību un tāpēc nevar tikt atzīts par sociālo uzņēmumu. Lai iesnieguma iesniedzējs faktiskas darba tiesiskās attiecības neslēptu zem cita veida nodarbinātības attiecībām (kuras nodibina ar uzņēmuma līgumu, autoratlīdzības līgumu un kurās darba devējs neveic valsts sociālās apdrošināšanas obligātas iemaksas), MK noteikumu projektā paredzēts, ka ar personu slēdzams darba līgums. Darba tiesiskās attiecības raksturo: vienošanās par darba samaksu, darbinieks ir pakļauts noteiktai darba kārtībai un darba devēja norādījumiem, darba process ir svarīgāks par darba rezultātu, darba attiecības ir ilgstošas, turpinātas tiesiskās attiecības, jo parasti tās nenodibina vienreizējam pasūtījumam vai “gabaldarbam”. Prasība par darba tiesisko attiecību esamību ir pamatota, jo tā vērsta uz aktīvas saimnieciskās darbības nodrošināšanu, sociāli aizsargā sociālā uzņēmuma darbiniekus un novērš iespējamu iedzīvotāju ienākuma nodokļa un valsts sociālās apdrošināšanas obligāto iemaksu optimizēšanu. Ņemot vērā, ka komersanta darbības būtība ir veikt atklātu saimniecisko darbību peļņas gūšanas nolūkā, MK noteikumu projekts paredz, ka aktīvas saimnieciskās darbības nodrošināšanai komersantam, kurš darbojas vairāk par 12 mēnešiem, ir jābūt vismaz diviem darbiniekiem, kuri uz darba līgumu pamata iepriekšējā kalendārā gada laikā un tekošajā gadā ražo preces vai sniedz pakalpojumus;  - **biedrību vai nodibinājumu**, kas iesnieguma iesniegšanas dienā reģistrēts Uzņēmumu reģistrā vairāk nekā 12 mēnešus, par pasākuma dalībnieku atzīst, ja tas iepriekšējā kalendārā gada laikā nodarbinājis vai iesnieguma iesniegšanas dienā pēdējos trīs mēnešus nodarbina uz darba līguma pamata vismaz divus darbiniekus, vai pēdējo divu kalendāro gadu laikā ir nodarbinājis uz darba līguma pamata vismaz vienu bezdarbnieku Nodarbinātības valsts aģentūras (turpmāk – NVA) aktīvo nodarbinātības pasākumu “Pasākumi noteiktām personu grupām”, “Pirmā darba pieredze jaunietim” vai “Apmācība pie darba devēja” ietvaros.  Lai iesnieguma iesniedzēji, kuru darbība ir ilgāka par 12 mēnešiem, tiktu atzīti par pasākuma dalībniekiem un reģistrēti pasākuma dalībnieku reģistrā, tiem būs jāpierāda sociālā ietekme par iepriekšējo kalendāro gadu.  Atbilstoši Biedrību un nodibinājumu likumam biedrības vai nodibinājuma pamatdarbībai ir bezpeļņas gūšanas raksturs, savukārt saimnieciskā darbība biedrībai vai nodibinājumam var nebūt vai būt papilddarbības veidā, tādēļ daudzas biedrības vai nodibinājumi savas darbības nodrošināšanai līdz šim iesaistīja brīvprātīgā darba veicējus vai nodarbināja personas, pamatojoties uz uzņēmuma līgumiem vai autoratlīdzības līgumiem. Ņemot vērā pozitīvo biedrību un nodibinājumu ieguldījumu sociālu projektu realizēšanā, lai biedrības un nodibinājumi kvalificētos dalībai pasākumā, MK noteikumu projekts paredz noteikti tiem atvieglotākus nosacījumus. Lai iegūtu tiesības dalībai pasākumā, biedrībai vai nodibinājumam, kurš darbojas ilgāk par 12 mēnešiem, būs jāpierāda, ka iepriekšējā kalendārā gada laikā tas nodarbināja uz darba līgumu pamata vismaz divus darbiniekus vai bija izveidojis subsidēto darba vietu kādā no minētajiem NVA pasākumiem un šajā darba vietā pēdējos divus kalendāros gadus bija nodarbināts vismaz viens bezdarbnieks uz darba līguma pamata. Ja kāds no abiem nodarbinātības nosacījumiem nav attiecināms, tad biedrībai vai nodibinājumam jāpierāda, ka uz iesnieguma iesniegšanas brīdi vismaz pēdējos trīs mēnešus ir nodarbināti divi darbinieki, pamatojoties uz darba līgumiem;  - lai iegūtu tiesības dalībai pasākumā, **biedrība, nodibinājums, komersants,** kas **iesnieguma iesniegšanas** **dienā ir reģistrēts Uzņēmumu reģistrā mazāk nekā 12 mēnešus**, uz darba līguma pamata nodarbina vismaz **vienu** darbinieku (ņemot vērā to, ka aktīvu saimniecisko darbību nevar veikt, ja nav darbinieku).  Papildus MK noteikumu projekts paredz precizēt pasākuma īstenošanas nosacījumus attiecībā uz fiziskajām personām, kuras plāno uzsākt sociālo uzņēmējdarbību (turpmāk – **sociālās uzņēmējdarbības uzsācēji**), tai skaitā to iesaisti pasākumā.  Lai pasākumā iesaistītu sociālās uzņēmējdarbības uzsācējus, finansējuma saņēmējs izsludinās sākotnējo biznesa ideju konkursu, kurā finansējuma saņēmēja eksperti izvērtēs iesniegtās biznesa idejas. Labākajiem sociālās uzņēmējdarbības uzsācēju biznesa ideju autoriem tiks nodrošinātas konsultācijas biznesa plāna izstrādei, lai varētu pretendēt finanšu atbalsta saņemšanai.  Lai pretendētu uz finanšu atbalsta saņemšanu, pēc biznesa plāna izstrādes sociālās uzņēmējdarbības uzsācējiem būs jāiesniedz sadarbības partnerim finanšu atbalsta pieteikums un biznesa plāns.  Ja tiks pieņemts labvēlīgs (pozitīvs) lēmums par finanšu atbalsta piešķiršanu, sadarbības partneris sociālās uzņēmējdarbības uzsācējam nosūta finanšu atbalsta piedāvājumu. Sociālās uzņēmējdarbības uzsācējs divu mēnešu laikā no lēmuma pieņemšanas dienas reģistrējas komercreģistrā kā komersants (izņemot juridisko formu “individuālais komersants” vai “personālsabiedrība”) atbilstoši komercdarbību regulējošajiem normatīvajiem aktiem un iesniedz finansējuma saņēmējam iesniegumu, par pasākuma dalībnieku statusa piešķiršanu.  Ja sociālās uzņēmējdarbības uzsācējs atbildīs noteiktiem kritērijiem (ja tie ir reģistrējušies komercreģistrā kā komersanti, izņemot individuālo komersantu un personālsabiedrību, un atbilst MK noteikumu projekta 26.2 1., 26.2 3., 26.2 4.apakšpunktam un 26.3 punktam) un tas plāno peļņu izmantot sociālā mērķa sasniegšanai, kā arī plāno nodarbināt vismaz vienu darbinieku, tas tiek atzīts par pasākuma dalībnieku un iekļauts pasākuma dalībnieku reģistrā.  Sociālās uzņēmējdarbības uzsācējs pēc kļūšanas par pasākuma dalībnieku ar sadarbības partneri slēdz civiltiesisku līgumu par finanšu atbalsta piešķiršanu, tai skaitā par biznesa plānā aprakstītā biznesa projekta īstenošanu.  Papildus MK noteikumu projekts paredz precizēt pasākuma īstenošanas nosacījumus, nosakot, ka finansējuma saņēmēja atbildīgās amatpersonas lēmumu (atzīt vai neatzīt iesnieguma iesniedzēju par pasākuma dalībnieku) viena mēneša laikā var apstrīdēt Labklājības ministrijas valsts sekretāram un Labklājības ministrijas valsts sekretāra lēmumu var pārsūdzēt Administratīvajā rajona tiesā;  **3)** papildināt pasākuma īstenošanas nosacījumus, nosakot **nozares vai jomas**, kurās pasākuma dalībnieks un sociālās uzņēmējdarbības uzsācējs **nav tiesīgs darboties**, pretendējot uz finanšu atbalstu. Attiecīgās jomas izvēlētas, ņemot vērā riskus saistībā ar tirgus kropļošanu, nodokļu optimizāciju un sabiedrības veselībai un dzīvībai bīstamu vielu ražošanu un izplatīšanu. Šīs nozares vai jomas ir:  **-** sistemātisku darījumu veikšana, ar to saprotot regulāru vērtspapīru vai nekustamā īpašuma pirkšanu un pārdošanu;  - ātro kredītu piešķiršana, finanšu tirgus spekulācijas (tai skaitā, finanšu un apdrošināšanas darbības). Saskaņā ar Ministru prezidenta Māra Kučinska valdības deklarācijas noteiktajām prioritārajām darbībām, kā arī ar stratēģijas “Eiropa 2020” pamatnostādnēm, ierobežojams atbalsts uzņēmumiem, kuru saimnieciskajā darbībā vērojamas ātro kredītu piešķiršanas, finanšu tirgus spekulācijas vai terorisma finansēšanas pazīmes;  - ieroču tirdzniecība vai elektronisko atkritumu izgāšana. Atbilstoši Eiropas Parlamenta un Padomes 2013.gada 17.aprīļa regulā (ES) Nr.346/2013 par Eiropas sociālās uzņēmējdarbības fondiem noteiktajam, sociālo uzņēmumu atbalsta fondiem jāveic ieguldījumi saskaņā ar ētisku ieguldījumu stratēģiju, piemēram, tie nedrīkst veikt investīcijas uzņēmumos, kuru darbības joma ir ieroču tirdzniecība, kas var izraisīt cilvēktiesību pārkāpumus vai radīt elektronisko atkritumu izgāšanu;  - Eiropas Parlamenta un Padomes 2013.gada 17.decembra regula (ES) Nr. 1301/2013 par Eiropas Reģionālās attīstības fondu un īpašiem noteikumiem attiecībā uz mērķi “Investīcijas izaugsmei un nodarbinātībai” un ar ko atceļ Regulu (EK) Nr.1080/2006 3. panta 3.punktā ir minētas neatbalstāmās darbības: atomelektrostaciju ekspluatācijas pārtraukšana vai celtniecība, tabakas un tabakas izstrādājumu ražošana, pārstrāde un tirgvedība;  Ar citām jomām saprotams, piemēram, smagi piesārņojošo industriju darbība, kā arī citas jomas, kas apdraud sabiedrības drošību un veselību, jo tās nav sasaistāmas ar noteikta sociālā mērķa sasniegšanu un tam nav pozitīva sociāla ietekme. Papildus Eiropas Parlamenta un Padomes 2013.gada 17.decembra regulā (ES) Nr.1304/2013 par Eiropas Sociālo fondu un ar ko atceļ Padomes Regulu (EK) Nr.1081/2006 noteikts, ka ESF sekmē pāreju uz ekonomiku, kurai raksturīgs zems oglekļa dioksīda emisiju līmenis, noturība pret klimata pārmaiņām, resursefektivitāte un ekoloģiskā ilgtspējā;  **4) precizēt mērķa grupas nodrošinājuma izmaksas, izmaksu atbalsta apmērus un atbalsta intensitāti**.  MK noteikumu projekts paredz, lai saņemtu finanšu atbalstu (dotācijas veidā), pasākuma dalībnieki un sociālās uzņēmējdarbības uzsācēji iesniedz sadarbības partnerim biznesa plānu un finanšu atbalsta pieteikumu, kas sagatavots atbilstoši sadarbības partnera tīmekļa vietnē publicētajiem finanšu atbalsta pieteikuma dokumentiem, pārskatu veidlapām, citiem pieteicēja/iesniedzēja nepieciešamiem dokumentiem.  Sadarbības partneris labvēlīga lēmuma par finanšu atbalsta piešķiršanu gadījumā ar pasākuma dalībniekiem slēdz civiltiesisku līgumu.  Lēmums par finanšu atbalsta piešķiršanu nav administratīvs akts, jo sadarbības partneris nav uzskatāms par iestādi Administratīvā procesa likuma izpratnē, kurai ārējos normatīvajos aktos (piemēram, Attīstības finanšu institūcijas likumā vai MK noteikumos Nr.467) būtu noteiktas valsts varas pilnvaras valsts pārvaldes jomā. Sadarbības partneris ir valsts kapitālsabiedrība, kurā visas balsstiesīgās akcijas pieder valstij un kura darbojas tautsaimniecības jomā (papildina privātā finanšu tirgus piedāvājumu biznesa uzsācējiem, mazajiem un vidējiem uzņēmējiem, lauksaimniekiem un iedzīvotājiem).  Komersants un sociālās uzņēmējdarbības uzsācējs (ja ir reģistrējies komercreģistrā) ir tiesīgs saņemt finanšu atbalstu tikai pēc finansējuma saņēmēja lēmuma pieņemšanas, ar ko tas ir atzīts par pasākuma dalībnieku, un pēc reģistrēšanas pasākuma dalībnieku reģistrā. Līdz ar to, ja komersants neatbildīs noteiktiem kritērijiem uz Labklājības ministrijas lēmuma (kļūšanai par pasākuma dalībnieku) pieņemšanas brīdi, tad komersantam būs liegta iespēja saņemt finanšu atbalstu (sadarbības partneris ar komersantu neslēgs civiltiesisko līgumu par finanšu atbalsta saņemšanu). Ja komersants kā pasākuma dalībnieks jau būs saņēmis finanšu atbalstu, bet ikgadējās uzraudzības laikā tiks konstatēta komersanta neatbilstība pasākuma dalībnieka kritērijiem, tad tiks piemērots MK noteikumu Nr.467 40.6. apakšpunkts.  MK noteikumu projekts paredz, ka **finanšu atbalsts** var tikt sniegts dzīvotspējīgu un ekonomiski pamatotu biznesa projektu īstenošanai uzņēmuma darbības sākumposmā vai paplašinot šos uzņēmumus un to piešķir ilgtermiņa materiāliem un nemateriāliem ieguldījumiem, apgrozāmajiem līdzekļiem, apmācību un konsultāciju izdevumiem, kā arī nodarbināto atlīdzības izmaksām.  Pasākuma dalībniekiem un sociālās uzņēmējdarbības uzsācējiem, kuru mērķis ir MK noteikumu Nr.467 3.3. un 3.4. apakšpunktā minētās mērķa grupas integrācija darba tirgū, paredzēts **atbalsts atlīdzības izmaksām** (100 procentu apmērā no vidējās darba algas attiecīgajā profesijā) visu biznesa projekta īstenošanas periodu (tai skaitā, ievērojot normatīvajos aktos par *de minimis* noteiktos atbalsta saņemšanas ierobežojumus), – ja tiek izpildīts attiecīgās mērķa grupas nodarbinātības kritērijs.  Sadarbības partneris datus par vidējo darba algu plāno iegūt no publiskajām datu bāzēm, piemēram, Valsts ieņēmumu dienesta. Attiecīgie dati tiks iegūti un pārbaudīti, izvērtējot katru finanšu atbalsta pieteikumu, kurā kā nepieciešamās izmaksas biznesa plāna īstenošanai pasākuma dalībnieki būs norādījuši darba algas atlīdzības izmaksas.  Paredzot finanšu atbalstu darba algām 100 procentu apmērā, finansējuma saņēmējs veicina sociālos uzņēmumus radīt darba vietas nelabvēlīgākā situācijā esošiem bezdarbniekiem, personām ar invaliditāti un personām ar garīga rakstura traucējumiem. Ņemot vērā to, ka minēto mērķa grupu iesaiste aizsargātajā darba tirgū prasa lielākas izmaksas darbinieku apmācībai un darba produktivitāte ir zemāka, finanšu atbalsts 100 procentu apmērā (no vidējās darba algas attiecīgajā profesijā) paredzēts visu biznesa projekta īstenošanas laiku.  Pasākuma dalībniekiem un sociālās uzņēmējdarbības uzsācējiem, kuru mērķis ir MK noteikumu Nr.467 3.3. un 3.4. apakšpunktā minētās mērķa grupas integrācija darba tirgū, finanšu atbalstu atlīdzības izmaksām piešķir, ja **tie uz darba līguma pamata plāno** **nodarbināt vismaz divus darbiniekus** no MK noteikumu Nr.467 3.3. vai 3.4.apakšpunktā minētajām mērķa grupām un:  - ilgstošo bezdarbnieku, gados vecāku bezdarbnieku (vecāku par 54 gadiem), bezdarbnieku, kuriem ir apgādājamie, un personu ar garīga rakstura traucējumiem **skaits** **nebūs mazāks par 40 procentiem** no ikgadējā vidējā darbinieku skaita;  - bezdarbnieku ar invaliditāti un personu ar invaliditāti **skaits** **nebūs mazāks par 50 procentiem** no ikgadējā vidējā darbinieku skaita.  Iepriekš minētās mērķa grupas tiks identificētas pēc atšķirīgām/noteiktām pazīmēm:  1) vērtējot invaliditāti, nebūs nozīmes tam, kāds ir invaliditātes veids. Kā galvenā pazīme būs tā, vai personai/bezdarbniekam ir Veselības un darbspēju ekspertīzes ārstu valsts komisijas (turpmāk – VDEĀK) izsniegts atzinums;  2) savukārt personas, kuras ir nelabvēlīgāka situācijā, taču tām nav invaliditāte, proti, ilgstošie bezdarbnieki, gados vecāki bezdarbnieki (vecāki par 54 gadiem), bezdarbnieki, kuriem ir apgādājamie, un personas ar garīga rakstura traucējumiem, tiks vērtētas, piemēram, pēc personas koda, Valsts pedagoģiski medicīniskās komisijas vai ārsta psihiatra izsniegta atzinuma.  Jāņem vērā, ka garīga rakstura traucējumi ne vienmēr var tikt saistīti ar invaliditāti. Līdz ar to, ja garīga rakstura traucējumi ir tik smagi, ka personai piešķirta invaliditāte, tā iekļaujas MK noteikumu projekta 11.punktā ietvertajā 32.2 2.apakšpunkta mērķa grupā.  Procentuālais īpatsvars tiek prasīts tādēļ, ka darba integrācijas sociālie uzņēmumi ir viena no pasākuma prioritārajām atbalsta jomām. Tomēr pārlieku liels darbinieku īpatsvars no nabadzības un sociālās atstumtības riskam pakļauto iedzīvotāju grupām var apdraudēt uzņēmuma biznesu/saimniecisko darbību: naudas plūsmai ir jābūt pozitīvai, pretējā gadījumā tā ir labdarība, nevis bizness. Ieteicamā proporcija starp darbiniekiem no MK noteikumu Nr.467 3.3. un 3.4.apakšpunktā minētās mērķa grupas un pārējiem sociālā uzņēmuma darbiniekiem izriet no pētījuma par personu ar invaliditāti nodarbinātības politiku Eiropā[[4]](#footnote-4) (2013). Analizējot ārvalstu praksi, pētījumā secināts, ka sociālie uzņēmumi prioritāri nodarbina personas ar invaliditāti, turklāt tiek stingri noteikts darbinieku ar invaliditāti īpatsvars šādos uzņēmumos, kas svārstās no 30 līdz 80 procentiem.  Pasākuma dalībniekam un sociālās uzņēmējdarbības uzsācējam, kuru **mērķis nav** MK noteikumu Nr.467 3.3. un 3.4. apakšpunktā minētās mērķa **grupas integrācija darba tirgū**, finanšu atbalstu piešķir atlīdzības izmaksām pirmos sešus mēnešus biznesa plāna īstenošanas periodā **80 procentu apmērā no vidējās darba algas attiecīgajā profesijā**, kas ļaus pēc iespējas īsākā laikā stabilizēt uzņēmuma darbību un veiksmīgi darboties vismaz divus gadus pēc biznesa projekta īstenošanas.  Kā viens no iepriekš minētajiem atbalsta veidiem ir finanšu atbalsts **apmācību un konsultāciju izdevumiem**. Pasākuma dalībnieki biznesa plānā var iekļaut apmācību un konsultāciju izmaksas, ietverot vismaz apmācības un konsultācijas par finansiāli ilgtspējīgu biznesa modeli un sociālās uzņēmējdarbības sociālās ietekmes mērīšanu. Apmācības un konsultācijas (sociālās uzņēmējdarbības uzsācējiem un sociālajiem uzņēmumiem sociālās uzņēmējdarbības paplašināšanai, tai skaitā biedrībām un nodibinājumiem, kuri plāno paplašināt savu saimniecisko darbību) ir nepieciešamas šādās jomās: finansiāli ilgtspējīgs biznesa modelis, finanšu, ziedojumu piesaiste, juridiskie jautājumi, nodokļi, idejas komercializācija, sadarbības tīklu izveide, mārketings, pārdošana, t.sk. interneta vidē, apmācības izvēlētajā darbības jomā, sociālās uzņēmējdarbības sociālās ietekmes mērīšana u.c.  MK noteikumu projekts atbilstoši metodikām paredz noteikt **finanšu atbalsta apmērus**, t.i., vienam biznesa projektam maksimāli pieļaujamais finanšu atbalsta apmērs pasākuma ietvaros ir 200 000 *euro* (tai skaitā, ievērojot normatīvajos aktos par *de minimis* noteiktos atbalsta saņemšanas ierobežojumus), bet minimālais – 5 000 *euro*.  Finanšu atbalsta intensitāte ir 90 procenti no finanšu atbalsta attiecināmajām izmaksām, nepārsniedzot maksimālo finanšu atbalsta apmēru – 200 000 *euro* (tai skaitā, ievērojot normatīvajos aktos par *de minimis* noteiktos atbalsta saņemšanas ierobežojumus). Papildus pasākuma dalībnieks un sociālās uzņēmējdarbības uzsācējs biznesa plāna īstenošanai izmanto arī savus resursus vai piesaista ārējo finansējumu, kas nav saistīts ar komercdarbības atbalstu, – vismaz 10 procentu apmērā no finanšu atbalsta kopsummas.  Tāpat, piešķirot finanšu atbalstu pasākuma dalībniekiem, ievēro normatīvajos aktos par *de minimis* noteiktos valsts atbalsta saņemšanas ierobežojumus, tai skaitā, piemēram, kopējais *de minimis* atbalsts vienam vienotam uzņēmumam zvejniecības un akvakultūras nozarē jebkurā triju fiskālo gadu periodā nepārsniedz 30 000 *euro*, savukārt vienam vienotam uzņēmumam lauksaimniecības nozarē jebkurā triju fiskālo gadu periodā nepārsniedz 15 000 *euro*.  Pasākuma dalībniekiem finanšu atbalsta apmērs ir sadalīts vairākos sliekšņos atbilstoši to darbības pieredzei (darbības ilgumam) un saimnieciskās darbības apmēriem. Maksimālais finanšu atbalsta apmērs pasākuma dalībniekam, kurš reģistrēts Uzņēmumu reģistrā mazāk nekā 12 mēnešus, skaitot no iesnieguma iesniegšanas dienas finansējuma saņēmējam, – ir 20 000 *euro* (tai skaitā, ievērojot normatīvajos aktos par *de minimis* noteiktos atbalsta saņemšanas ierobežojumus).  Pasākuma dalībniekam, kura darbības laiks no reģistrācijas Uzņēmumu reģistrā ir ilgāks par 12 mēnešiem un mazāks par trim gadiem, maksimālais finanšu atbalsta apmērs ir 50 000 *euro* (tai skaitā, ievērojot normatīvajos aktos par *de minimis* noteiktos atbalsta saņemšanas ierobežojumus).  Tāpat, aprēķinot piemērojamo finanšu atbalsta apmēru, tiek ņemts vērā sociālā uzņēmuma saimnieciskās darbības apmērs (vidējam apgrozījumam pēdējos trijos gados nepārsniedzot 50 procentus) vai bilances vērtība (pēdējo trīs gadu vidējā bilances vērtība reizināta ar 1,5). Finanšu atbalstam tiek izvēlēta lielākā aprēķinātā rādītāja vērtība.  Šādu kritēriju izvirzīšana dos iespēju sociālajam uzņēmumam paplašināt darbību, kura ir samērīga ar apgrozījumu un aktīvu vērtību, tādējādi neapdraudot uzņēmuma ilgtspēju. Šāda pieeja ļauj piešķirt lielāku finanšu atbalsta apmēru tādiem sociāliem uzņēmumiem, kas sasnieguši ievērojamu saimnieciskās darbības apjomu.  MK noteikumu projekts atbilstoši metodikām paredz, ka **finanšu atbalstu biznesa plānā aprakstītā biznesa projekta īstenošanai** (tai skaitā ņemot vērā *de minimis* nosacījumus) **piešķir līdz diviem gadiem** no finanšu atbalsta līguma noslēgšanas dienas. Pasākuma dalībnieks var saņemt finanšu atbalstu vairāk nekā vienu reizi, ja par iepriekšējā biznesa projekta realizāciju (saskaņā ar biznesa plānu) ir iesniegta atskaite un gada pārskats par pilnu gadu pēc šī biznesa projekta īstenošanas beigām un pasākuma dalībnieks ir izpildījis iepriekš piešķirtā finanšu atbalsta līguma nosacījumus.  Dalība pasākumā paredzēta līdz diviem gadiem, jo tas ir optimālais laiks finansiāli ilgtspējīga biznesa izveidei: līdzfinansējuma piesaiste, sadarbības tīkla izveidošana, finanšu atbalsta saņemšana (sadarbības partneris saskaņā ar apstiprināto biznesa plānu apmaksā pasākuma dalībnieka rēķinus par ilgtermiņa materiāliem un nemateriāliem ieguldījumiem un apgrozāmo līdzekļu iegādi u.c. maksājumus) un apgūšana. Arī NVA administrētajā aktīvajā nodarbinātības pasākumā “Pasākumi komercdarbības vai pašnodarbinātības uzsākšanai”, kas palīdz bezdarbniekiem uzsākt komercdarbību vai pašnodarbinātību, paredzēts, ka piešķirtais finanšu atbalsts – vienreizēja dotācija pamatlīdzekļu iegādei un citiem izdevumiem un dotācija bezdarbnieka ikmēneša ienākumiem biznesa plāna īstenošanas sākumposmā (pirmajos sešos mēnešos) – ļaus uzņēmējdarbības uzsācējam veiksmīgi darboties izvēlētajā jomā ne mazāk kā divus gadus.  Papildus MK noteikumu projekts paredz veikt tādus **grozījumus**, kas nepieciešami **efektīvai pasākuma īstenošanai,** t.i.:  **1)** papildināt pasākuma īstenošanas nosacījumus, nosakot, ka finansējuma saņēmējam ir attiecināmas pasākuma īstenošanas nodrošināšanai nepieciešamās informācijas iegūšanas izmaksas (MK noteikumu Nr.467 17.4. apakšpunktā minētās atbalstāmās darbības ietvaros), kā arī finansējuma saņēmējs un sadarbības partneris normatīvajos aktos noteiktajos gadījumos un kārtībā ir tiesīgs **pieprasīt un bez maksas saņemt** no valsts pārvaldes iestādēm, fiziskajām un juridiskajām personām, kā arī valsts un pašvaldību institūcijām projekta īstenošanas nodrošināšanai nepieciešamo **informāciju,** ja citos ārējos normatīvajos aktos nav noteikts citādi (atbilstoši Valsts pārvaldes iekārtas likuma 54.panta trešajai un sestajai daļai, kas nosaka, ka iestāžu sadarbība, tai skaitā informācijas sniegšana, notiek bez maksas, ja citā ārējā normatīvajā aktā nav noteikts citādi). Šī tiesību norma nodrošinātu izvērtēšanai nepieciešamo datu uzkrāšanu par pretendentiem, pasākuma dalībniekiem, sociālās uzņēmējdarbības uzsācējiem, pasākuma dalībnieku darbiniekiem, tai skaitā MK noteikumu Nr.467 3.3. un 3.4.apakšpunktā minētajām mērķgrupām. Īstenojot labas pārvaldības principu, finansējuma saņēmējam un sadarbības partnerim informācijas iegūšanā būtu jāsadarbojas ar Pilsonības un migrācijas lietu pārvaldi, Uzņēmumu reģistru, Valsts ieņēmumu dienestu, NVA, Valsts sociālās apdrošināšanas aģentūru, VDEĀK un citām valsts un pašvaldību iestādēm.  Lai īstenotu pasākumu, tai skaitā arī biznesa ideju konkursu, kā arī lai sagatavotu atskaites, finansējuma saņēmējam ir nepieciešams pārbaudīt un saņemt no Pilsonības un migrācijas lietu pārvaldes iedzīvotāju reģistra noteiktu datus (piemēram, fiziskas personas vārdu un uzvārdu, personas kodu, dzimumu, deklarēto adresi, informāciju vai persona ir migrants).  Veicot pārbaudes uzņēmumos, nepieciešams noskaidrot, vai konkrētā persona strādā uzņēmumā, tādēļ nepieciešama informācija no Valsts ieņēmumu dienesta, kur būtu norādīts uzņēmuma nosaukums, reģistrācijas numurs, darbinieka vārds, uzvārds, personas kods, darba periods, profesijas kods, darba alga, veiktie nodokļu maksājumi (tādā veidā neradot situāciju, ka tiek optimizēti nodokļi un darbinieki ir sociāli neaizsargāti), peļņas izmantošana statūtos noteiktā mērķa sasniegšanai, pārbaudīt pašnodarbinātās personas statusu.  Lai izvērtētu pretendentus (vai atzīt par pasākuma dalībnieku), nepieciešams pārbaudīt informāciju no Uzņēmuma reģistra, vai komersantu dalībnieku sarakstā nav publiska persona (valsts un pašvaldība). Lai pārliecinātos, ka dalībnieku lēmumu ir pieņēmušas tās personas, kas ierakstītas komercreģistrā kā dalībnieki, tad nepieciešams pārbaudīt informāciju par komersanta dalībniekiem (vārds, uzvārds, personas kods, juridiskai personai – nosaukums, reģistrācijas numurs). Savukārt, lai pārbaudītu, ka iesniegtos dokumentus ir parakstījušas personas, kam uz to brīdi ir paraksttiesības, tad nepieciešams saņemt informāciju par komersantu, biedrību un nodibinājumu paraksttiesīgajām personām. Vienlaikus nepieciešams pieprasīt komersantu un biedrību un nodibinājumu gada pārskatus un statūtus.  Tāpat, lai pārliecinātos, ka uzņēmums ir darba integrācijas sociālais uzņēmums un nodarbina personas ar invaliditāti un personas ar garīga rakstura traucējumiem, kā arī lai sagatavotu atskaites, nepieciešams saņemt informāciju no VDEĀK, kurā būtu norādīts personas vārds, uzvārds, personas kods, invaliditātes piešķiršanas un zaudēšanas datums, un invaliditātes piešķiršanas kods pēc SSK10 klasifikatora, norāde par redzes, dzirdes, kustību un psihiskiem traucējumiem, invaliditātes apliecības numurs un informācija par cita veida invaliditāti.  Lai pārliecinātos, ka uzņēmums nodarbina bezdarbniekus, nepieciešams saņemt informāciju no NVA par bezdarbnieka vārdu, uzvārdu, personas kodu, bezdarbnieka statusa iegūšanas datumu, bezdarbnieka statusa zaudēšanas datumu, aktīvās nodarbinātības pasākumus, kuros piedalījušies bezdarbnieki.  Lai pārbaudītu, ka sociālie uzņēmumi darbiniekiem izmaksā algu, ir nepieciešams saņemt informāciju no Valsts sociālās apdrošināšanas aģentūras par uzņēmuma samaksātajām valsts sociālās apdrošināšanas obligātajām iemaksām (uzņēmuma nosaukums, reģistrācijas numurs, personas vārds, uzvārds, personas kods, valsts sociālās apdrošināšanas obligātās iemaksas);  **2)** precizēt **sadarbības partnera** **pienākumus un pasākuma īstenošanas nosacījumus**, nosakot, ka:  **2.1) sadarbības partnerim** ir **attiecināmas** pasākuma īstenošanas nodrošināšanai nepieciešamās **informācijas iegūšanas izmaksas** (MK noteikumu Nr.467 17.4. apakšpunktā minētās atbalstāmās darbības ietvaros).  Sadarbības partneris pasākuma īstenošanā, izskatot pasākuma dalībnieku un sociālās uzņēmējdarbības uzsācēju finanšu atbalsta pieteikumus un lemjot par atbalsta piešķiršanu, izvērtēs ne tikai atbalsta pretendentu iesniegto biznesa projektu dzīvotspēju, bet arī to kredītvēsturi, saistību apjomu un maksāšanas disciplīnu, nodokļu nomaksu. Tiks identificētas paraksta tiesīgās amatpersonas, tiks analizēts arī pasākuma dalībnieku juridiskais statuss, tai skaitā saistītie uzņēmumi u.tml.  Vērtējot finanšu atbalsta pieteikumus, sadarbības partnerim būs jāpārliecinās, vai biznesa plānā norādītā finanšu atbalsta izlietojuma mērķi ir pamatoti un tiek novērsta iespējamība, ka finanšu atbalsts tiek novirzīts maksātspējas problēmu novēršanai, esošo saistību, nodokļu dzēšanai, nevis biznesa attīstībai.  Lai minētos dažādos aspektus izvērtētu, ir nepieciešams paredzēt segt sadarbības partnerim pasākuma īstenošanas nodrošināšanai nepieciešamās informācijas iegūšanas izmaksas, kas rodas, izmantojot vai iegūstot datus, piemēram, no Valsts Vienotās datorizētās zemesgrāmatas, “Lursoft”, “Creditreform”, Latvijas Bankas kredītu reģistra, Valsts sociālās apdrošināšanas aģentūras (par konkrētiem darbiniekiem samaksātajām algām, nodokļiem u.tml.) u.c.  Nepieciešamais finansējums izmaksu segšanai atkarīgs no pasākumā iesaistīto atbildīgo personu skaita, identificētajiem risku palielinošiem aspektiem, kā arī no noteiktajiem izcenojumiem;  **2.2) sadarbības partneris izvērtē sociālās uzņēmējdarbības uzsācēju un pasākuma dalībnieku** biznesa plānus, kā arī normatīvajos aktos par *de minimis* atbalstu noteiktos dokumentus valsts atbalsta saņemšanai un lemj par finanšu atbalsta piešķiršanu. Kā arī savā tīmekļa vietnē publicē finanšu atbalsta pieteikuma dokumentus, pārskatu veidlapas, citus pieteikuma iesniedzējam nepieciešamos dokumentus un citu informāciju, piemēram, savā tīmekļa vietnē publicēs informāciju par pieteikšanos finanšu atbalstam, tai skaitā finanšu atbalsta piešķiršanas beigu termiņu;  **2.3)** ir gadījumi, **kad sadarbības partnerim nav jāatmaksā** pasākuma dalībnieku (komersantu, biedrību un nodibinājumu) un sociālās uzņēmējdarbības uzsācēju **neatbilstoši izlietotais finanšu atbalsts**.  Šobrīd saskaņā ar MK noteikumu Nr.467 40.6. apakšpunktu sadarbības partnera pienākums ir atmaksāt finansējuma saņēmējam finanšu atbalstu, kas pasākuma dalībniekiem un sociālās uzņēmējdarbības uzsācējiem piešķirts nepamatoti, tai skaitā finanšu atbalsta saņēmēju neatbilstoši izmantoto finanšu atbalstu. Tomēr ir iespējami gadījumi, kad piešķirto finanšu atbalstu **nav iespējams atgūt** **vai** finanšu atbalsta **atgūšana nav rentabla**. Šajā gadījumā plānots piemērot tādus pašus (pielāgotus SAM 9.1.1.3 pasākumam) finanšu atbalsta piedziņas noteikumus kā 4.2.1.specifiskā atbalsta mērķa “Veicināt energoefektivitātes paaugstināšanu valsts un dzīvojamās ēkās” 4.2.1.1.pasākuma “Veicināt energoefektivitātes paaugstināšanu dzīvojamās ēkās” ietvaros jau izstrādātie finanšu atbalsta piedziņas noteikumi.  Līdz ar to MK noteikumu projekts paredz precizēt pasākuma īstenošanas nosacījumus, nosakot, ka sadarbības partneris pieprasa un atgūst no pasākuma dalībniekiem un sociālās uzņēmējdarbības uzsācējiem nepamatoti piešķirto un neatbilstoši izmantoto finanšu atbalstu un atmaksā to finansējuma saņēmējam, izņemot gadījumus, kad:  1) sadarbības partneris dokumentāri pierāda, ka ir veicis pietiekamus un samērīgus pasākumus sociālās uzņēmējdarbības uzsācēju un pasākuma dalībnieku uzraudzībai un neatbilstoši izmantotā finanšu atbalsta atgūšanai, taču to **nav bijis iespējams atgūt**;  2) neatbilstoši izmantotā finanšu atbalsta **atgūšana** saskaņā ar sadarbības partnera izstrādātiem finanšu atbalsta piedziņas noteikumiem, kuri saskaņoti ar Finanšu ministriju un finansējuma saņēmēju, **tiek uzskatīta par valsts budžeta neefektīvu izmantošanu**, proti, atgūstamā finanšu atbalsta apmērs ir mazāks vai vienāds ar piedziņas procesa izmaksām.  Pirmajā punktā minētais izņēmuma gadījums iestājas, piemēram, kad sadarbības partneris **ir veicis pietiekamus un samērīgus pasākumus** finanšu atbalsta uzraudzībai un atgūšanai, bet neatbilstoši izmantoto finansējumu nav bijis iespējams atgūt, jo:  - pasākuma dalībnieks vai sociālās uzņēmējdarbības uzsācējs ir juridiska persona, kas saskaņā ar normatīvajiem aktiem atzīta par bankrotējušu un izslēgta no Biedrību un nodibinājumu reģistra vai komercreģistra;  - pasākuma dalībnieks vai sociālās uzņēmējdarbības uzsācējs ir miris, un uz tā mantojuma masu nav pieteicies un apstiprināts neviens mantinieks.  Savukārt, otrajā punktā minētais izņēmuma gadījums iestājas, piemēram, kad:  - ir vērsts prasījums uz pasākuma dalībnieka vai sociālās uzņēmējdarbības uzsācēja visiem iespējamiem ienākumiem, kustamo un nekustamo mantu, un parāda piedziņas iespējas ir izsmeltas līdz robežai, kad piedziņa vairs nav rentabla;  - piedziņas izmaksas ir lielākas par piedzenamo summu, kas nav lielāka par 250 *euro*.  Sadarbības partnerim dokumentāri jāpierāda un jāpamato šo izņēmuma gadījumu iestāšanās finansējuma saņēmējam, kā arī, ja nepieciešams, citām Eiropas Savienības fondu vadībā un projekta īstenošanas nodrošināšanā iesaistītajām institūcijām.  Atbilstoši MK 2015.gada 8.septembra noteikumu Nr.517 “Kārtība, kādā ziņo par konstatētajām neatbilstībām un atgūst neatbilstoši veiktos izdevumus Eiropas Savienības struktūrfondu un Kohēzijas fonda ieviešanā 2014.–2020. gada plānošanas periodā”[[5]](#footnote-5) (turpmāk – MK noteikumi Nr.517) 19. un 30.punktā noteiktajam, kā arī ņemot vērā Finanšu ministrijas Vadlīnijās par finanšu korekciju piemērošanu, ziņošanu par Eiropas Savienības fondu ieviešanā konstatētajām neatbilstībām, neatbilstoši veikto izdevumu atgūšanu 2014. − 2020.gada plānošanas periodā[[6]](#footnote-6) aprakstīto, par gadījumiem, kad neatbilstoši veiktos izdevumus neatgūst, lemj sadarbības iestāde (Centrālā finanšu un līgumu aģentūra), **izvērtējot katru gadījumu individuāli**. Savukārt atbilstoši MK noteikumu Nr.517 25.1.apakšpunktam MK, pamatojoties uz Finanšu ministrijas kā vadošās iestādes informatīvo ziņojumu par ES fondu investīciju progresu, var lemt (vai lemj) par neatbilstoši veikto izdevumu segšanu no valsts budžeta;  **3) svītrot pasākuma ietvaros sasniedzamo iznākuma rādītāju līdz 2018.gada 31.decembrim** “pasākumā iesaistīti 80 bezdarbnieki, tostarp ilgstošie bezdarbnieki”.  Grozījumi ierosināti, ņemot vērā, ka attiecīgais sasniedzamais iznākuma rādītājs ir noteikts specifiskā atbalsta mērķa līmenī (kopā līdz 2018.gada 31.decembrim 9.1.1. specifiskā atbalsta mērķa “Palielināt nelabvēlīgākā situācijā esošu bezdarbnieku iekļaušanos darba tirgū” (SAM 9.1.1.) pasākumos iesaistīti 12 500 bezdarbnieki, tostarp ilgstošie bezdarbnieki), un veicot situācijas analīzi, secināts, ka sasniedzamais iznākuma rādītājs tiks izpildīts SAM 9.1.1.1. pasākumā “Subsidētās darbavietas nelabvēlīgākā situācijā esošiem bezdarbniekiem” (pasākumā iesaistīt 2 718 bezdarbnieki, tostarp ilgstošie bezdarbnieki) un SAM 9.1.1.2. pasākumā “Ilgstošo bezdarbnieku aktivizācijas pasākumi” (pasākumā iesaistīt 9 782 bezdarbnieki, tostarp ilgstošie bezdarbnieki), tādējādi neietekmējot kopējos SAM 9.1.1. ietvaros sasniedzamos uzraudzības rādītājus. Vienlaikus grozījumi veicinās starpposma uzraudzības rādītāja “bezdarbnieki, tostarp ilgstošie bezdarbnieki” sasniegšanu.  Gadījumā, ja tiks precizēti darbības programmas “Izaugsme un nodarbinātība” SAM 9.1.1. uzraudzības (tai skaitā finanšu) rādītāji, Labklājības ministrijai sagatavos un iesniegs MK noteiktā kārtībā grozījumus MK noteikumos Nr.467 (par snieguma ietvara finanšu apguves rādītāja starpposma vērtības samazināšanu);  **4)** vienlaikus MK noteikumu projektā ierosinātās izmaiņas paredz veikt grozījumus MK noteikumos Nr.467, nodrošinot **vienotu pieeju/struktūru** tiesību normu atspoguļošanai MK noteikumos par Labklājības ministrijas pārziņā esošo specifisko atbalsta mērķu īstenošanu:  - saskaņā ar Finanšu ministrijas Vadlīnijām attiecināmo un neattiecināmo izmaksu noteikšanai 2014.–2020.gada plānošanas periodā[[7]](#footnote-7) ārvalstu komandējumu (darba braucienu) izmaksas ir attiecināmas arī finansējuma saņēmēja projekta vadītājam. Ņemot vērā, ka projekta vadītājs ir tieši atbildīgs par projekta mērķu un uzraudzības rādītāju sasniegšanu un tam ir jāpārzina projekta saturs un jāvada projekta īstenošanas personāls, ir nepieciešams paredzēt ārvalstu komandējuma (pieredzes apmaiņas braucienu) izmaksas projekta vadītājam (MK noteikumu Nr.467 17.5.1 apakšpunktā minētās atbalstāmās darbības ietvaros).  Ārvalstu komandējumi projekta vadītājam tiek paredzēti galvenokārt, lai iegūtu papildu pieredzi un projekta satura zināšanas, kā arī pilnveidotu profesionalitāti aktivitāšu plānošanā un īstenošanā (piemēram, pakalpojuma nodevumu vadībā, rezultātu sasniegšanā, uzlabojumu un precizējumu veikšanā u.c.), un uzraudzībā (piemēram, sasniegto rezultātu, uzraudzības rādītāju izvērtēšanā, nepilnību konstatēšanā);  - saskaņā ar Finanšu ministrijas Vadlīniju attiecināmo un neattiecināmo izmaksu noteikšanai 2014.–2020.gada plānošanas periodā 3.5.punktu noteikt, ka projekta īstenošanas un vadības personālam, papildus darba vietas aprīkojuma iegādei, ir attiecināmas arī darba vietas aprīkojuma īres izmaksas.  Kopumā ierosinātie grozījumi pozitīvi ietekmēs pasākuma mērķa grupu un tiem būs pozitīva sociāla un ekonomiska ietekme, jo pasākums nodrošinās sociālās uzņēmējdarbības veicināšanu un attīstību Latvijā.  Papildus trešajām personām saistošie nosacījumi tiks noregulēti MK noteikumu līmenī (ārējā normatīvajā regulējumā). |
| 3. | Projekta izstrādē iesaistītās institūcijas | Labklājības ministrija. |
| 4. | Cita informācija | MK noteikumu projekts pozitīvi ietekmē finansējuma saņēmēju un sadarbības partneri, ņemot vērā, ka MK noteikumu projekts paredz precizēt pasākuma īstenošanas nosacījumus, kā arī attiecināmās izmaksas.  Izvērtējot ierosināto grozījumu ietekmi uz finansējuma saņēmēju un sadarbības partneri, t.sk. ņemot vērā iepriekš minēto, pēc MK noteikumu spēkā stāšanas tiks ierosināts veikt attiecīgus grozījumus projektā.  MK noteikumu projekts satur ārējo ekspertu (metodikās) iekļautos risinājumus, un visas atkāpes pamato Labklājības ministrijas par politikas plānošanu atbildīgo amatpersonu apstiprināta izmaiņu vai atbalstāmo risinājumu dokumentācija. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību**  **un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Mērķa grupa ir:  - komersanti, biedrības un nodibinājumi;  - fiziskas personas, kuras plāno uzsākt sociālo uzņēmējdarbību;  - nelabvēlīgākā situācijā esoši bezdarbnieki (ilgstošie bezdarbnieki, gados vecāki bezdarbnieki (vecāki par 54 gadiem), bezdarbnieki, kuriem ir apgādājamie, un bezdarbnieki ar invaliditāti);  - personas ar invaliditāti un personas ar garīga rakstura traucējumiem.  MK noteikumu projekts (tai skaitā ierosinātie grozījumi) pozitīvi ietekmēs pasākuma mērķa grupu. |
| 2. | Tiesiskā regulējuma ietekme uz tautsaimniecību un administratīvo slogu | MK noteikumu projekts šo jomu neskar. |
| 3. | Administratīvo izmaksu monetārs novērtējums | MK noteikumu projekts šo jomu neskar. |
| 4. | Cita informācija | Nav. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | MK noteikumu projekts šo jomu neskar. |
| 2. | Sabiedrības līdzdalība projekta izstrādē | Sabiedrība tika aicināta līdzdarboties MK noteikumu projekta izstrādē, ievietojot MK noteikumu projektu tīmekļa vietnē [www.lm.gov.lv](http://www.lm.gov.lv) un no 2016. gada 28. decembra līdz 2017. gada 13. janvārim aicinot sabiedrības pārstāvjus:  1) rakstiski sniegt viedokli par MK projektu tā izstrādes stadijā – nosūtot uz elektronisko pasta adresi: [atbildiga.iestade@lm.gov.lv](mailto:atbildiga.iestade@lm.gov.lv);  2) klātienē sniegt viedokli par MK noteikumu projektu tā izstrādes stadijā. |
| 3. | Sabiedrības līdzdalības rezultāti | Līdz MK noteikumu projekta izsludināšanai Valsts sekretāru sanāksmē (tai skaitā līdz 2017. gada 13. janvārim) par MK noteikumu projektu sabiedrības viedoklis netika saņemts. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Atbildīgās iestādes funkcijas pilda Labklājības ministrija, sadarbības iestādes funkcijas – Centrālā finanšu un līgumu aģentūra. |
| 2. | Projekta izpildes ietekme uz pār­valdes funkcijām un institucionālo struktūru.  Jaunu institūciju izveide, esošu institūciju likvidācija vai reorga­nizācija, to ietekme uz institūcijas cilvēkresursiem | MK noteikumu projekts šo jomu neskar. |
| 3. | Cita informācija | Nav. |

*MK noteikumu projekts anotācijas III, IV un V sadaļu neskar.*

Labklājības ministra vietā

– ekonomikas ministrs A.Ašeradens

Labklājības ministrijas valsts sekretārs I.Alliks

Kudļa, 67021630

Rudolfs.Kudla@lm.gov.lv

1. MK 2015.gada 11.augusta noteikumi Nr.467 “Darbības programmas “Izaugsme un nodarbinātība” 9.1.1. specifiskā atbalsta mērķa “Palielināt nelabvēlīgākā situācijā esošu bezdarbnieku iekļaušanos darba tirgū” 9.1.1.3. pasākuma “Atbalsts sociālajai uzņēmējdarbībai” īstenošanas noteikumi”, pieejams <http://likumi.lv/ta/id/275959> [↑](#footnote-ref-1)
2. Komerclikums, pieejams <http://likumi.lv/ta/id/5490> [↑](#footnote-ref-2)
3. Valsts kontroles revīzijas ziņojums “Vai novadu pašvaldības nodrošina pakalpojumus iedzīvotājiem par samērīgām izmaksām?”, pieejams http://www.lrvk.gov.lv/revizija/ [↑](#footnote-ref-3)
4. “Pētījums par personu ar invaliditāti nodarbinātības politiku Eiropā”, pieejams <http://www.redzigaismu.lv/files/LV-VISS-PETIJUMS-12-valstis.pdf> [↑](#footnote-ref-4)
5. MK 08.09.2015. noteikumi “Kārtība, kādā ziņo par konstatētajām neatbilstībām un atgūst neatbilstoši veiktos izdevumus Eiropas Savienības struktūrfondu un Kohēzijas fonda ieviešanā 2014.–2020. gada plānošanas periodā”, pieejams <http://likumi.lv/ta/id/276460> [↑](#footnote-ref-5)
6. Finanšu ministrijas vadlīnijas Nr.2.7. “Vadlīnijas par finanšu korekciju piemērošanu, ziņošanu par Eiropas Savienības fondu ieviešanā konstatētajām neatbilstībām, neatbilstoši veikto izdevumu atgūšanu 2014.-2020.gada plānošanas periodā”, pieejams <http://goo.gl/cTrpQz> [↑](#footnote-ref-6)
7. “Vadlīnijas attiecināmo un neattiecināmo izmaksu noteikšanai 2014.–2020.gada plānošanas periodā”, pieejams <http://goo.gl/uqfaub> [↑](#footnote-ref-7)